Teade, millega selgitatakse teadet Hiina Rahvavabariigist pärit teatavate polüvinüülalkoholide importi käsitleva dumpinguvastase menetluse algatamise kohta

(2019/C 378/08)

30. juulil 2019 avaldas komisjon teate Hiina Rahvavabariigist pärit teatavate polüvinüülalkoholide importi käsitleva dumpinguvastase uurimise algatamise kohta (1) (edaspidi „30. juuli 2019. aasta teade“).

Kõnealuses teates kirjeldatakse uurimisalust toodet järgmiselt:

„Käesolevas uurimises vaadeldav toode on teatav polüvinüülalkohol homopolümeervaikude kujul, mille viskoossus (4 % lahuses) on 3–61 mPas, ja mille hüdrolüüsiaste on 80,0–99,9 mol% (edaspidi „uurimisalune toode“).“

Uurimise käigus on selgunud, et toote kirjeldus, eelkõige seoses viskoossuse ja hüdrolüüsiastme mõõtmismeetoditega, ei olnud piisavalt täpne ning võis põhjustada liikmesriikide tolliasutustes valesti tõlgendamist ja/või valesti liigitamist. Ka ettevõtjad võisid seda kirjeldust valesti tõlgendada ja võisid selle põhjal teha otsuse endast kui huvitatud isikust mitte teada anda. Seepärast on algatamisteates esitatud toote määratluses vaja täiendavat selgitust selle kohta, kuidas ja millistel tingimustel mõõdetakse viskoossust ja hüdrolüüsiastet, eelkõige tuleb selgitada, et viskoossust ja hüdrolüüsiastet mõõdetakse standardis ISO 15023-2 kirjeldatud meetodil.

Seetõttu täpsustab komisjon uurimisaluse toote määratlust.

Lisateave on samuti esitatud huvitatud isikutele tutvumiseks ettenähtud toimikusse lisatud märkuses.

1. Uurimisaluse toote määratluse täpsustamine

30. juuli 2019. aasta teate punktis 2 on uurimisalust toodet kirjeldatud järgmiselt:

„Käesolevas uurimises vaadeldav toode on teatav polüvinüülalkohol homopolümeervaikude kujul, mille viskoossus (4 % lahuses) on 3–61 mPas, ja mille hüdrolüüsiaste on 80,0–99,9 mol% (edaspidi „uurimisalune toode“).“

Nagu eespool selgitatud, on uurimise käigus selgunud, et see määratlus ei ole piisavalt üksikasjalik.

Seetõttu peab komisjon asjakohaseks selgitada, et käesolevas uurimises vaadeldav toode on:

„polü(vinüülalkoholid), mis sisaldavad või ei sisalda hüdrolüüsimata atsetaatrühmi homopolümeervaikude kujul, mille viskoossus (mõõdetud 4 % vesilahuses temperatuuril 20 °C) on 3–61 mPas, ja mille hüdrolüüsiaste on 80,0–99,9 mol%, kusjuures mõlemad on mõõdetud vastavalt meetodile, mida kirjeldatakse standardis ISO 15023-2.“

Teavitamise eesmärgil on allpool esitatud uurimisaluse toote CN- ja TARICi koodid.

Kahtluse vältimiseks kinnitab komisjon, et selgitus ei mõjuta sisuliselt komisjoni analüüsi väidetava dumpingu ja kahju tekitamise kohta, mis hõlmab täielikult kogu uurimisalust valdkonda.

2. CN- ja TARICi koodid

Selleks et vältida edasist vääritimõistmist, täpsustab komisjon ka 30. juuli 2019. aasta teate punkti 3 esimeses lõigus üksnes teavitamise eesmärgil esitatud CN- ja TARICi koode. Uurimisalune toode hõlmab järgmisi koode: CN-kood ex 3905 30 00 (TARICi kood 3905300091).

Nagu ka varasemates dokumentides, on CN- ja TARICi koodid esitatud ainult teavitamise eesmärgil.

3. Menetlus

Huvitatud isikutel, kes arvavad, et käesolev selgitus neid puudutab, või kes ei andnud endast teada, sest nad leidsid, et kõnealused menetlused neid ei puuduta, palutakse võtta komisjoniga ühendust seitsme päeva jooksul pärast käesoleva teate avaldamist, et esitada lisateavet või endast teatada, kui see on asjakohane, ning soovi korral küsimustiku saamiseks.

Selleks võib kasutada üht järgmistest e-posti aadressidest:

TRADE-AD654-PVA-INJURY@ec.europa.eu

TRADE-AD654-PVA-DUMPING@ec.europa.eu

Kõik käesolevale teatele vastuseks saadud märkused ja esildised, samuti kogu teatega seotud lisateave on esitatud huvitatud isikutele tutvumiseks ettenähtud toimikusse lisatud märkuses.

(1) ELT C 256, 30.7.2019, lk 4.